DELEGIRANA UREDBA KOMISIJE (EU) 2022/2287

z dne 12. avgusta 2022

o spremembi Delegirane uredbe (EU) 2021/2065 o načrtu za zavržke za ribolov na romba v Črnem morju v zvezi s podaljšanjem izjeme v zvezi z visoko stopnjo preživetja, ki velja za obveznost iztovarjanja za ribolov na romba v Črnem morju

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) in zlasti člena 15(6) Uredbe,

ob upoštevanju naslednjega:

(1) Člen 15 Uredbe (EU) št. 1380/2013 določa obveznost iztovarjanja za celoten ulov vrst, za katere veljajo omejitve ulova. V skladu s členom 15(1), točka (d), Uredbe (EU) št. 1380/2013 se mora obveznost iztovarjanja uporabljati za vrste, ki opredeljujejo ribištvo, najpozneje od 1. januarja 2017. Romb v črnem morju je ena od teh vrst.

(2) Evropska komisija je 20. oktobra 2016 sprejela Delegirano uredbo Komisije (EU) 2017/87 (2) o načrtu za zavržke za ribolov na romba v Črnem morju, ki je določala izjemo v zvezi z visoko stopnjo preživetja za romba, ujetega s pridnenimi zabodnimi mrežami. Uporabljala se je od 1. januarja 2017 do 31. decembra 2019. Komisija je 25. avgusta 2021 sprejela Delegirano uredbo Komisije (EU) 2021/2065 (3) o načrtu za zavržke za ribolov na romba v Črnem morju, ki se uporablja od 1. januarja 2022 do 31. decembra 2022.

(3) Bolgarija in Romunija imata neposreden upravljalni interes pri ribolovu na romba v Črnem morju. 12. februarja 2021 sta Komisiji predložili skupno priporočilo, v katerem sta zahtevali podaljšanje načrta za zavržke in izjeme v zvezi z visoko stopnjo preživetja za romba, ujetega s pridnenimi zabodnimi mrežami v Črnem morju. 15. julija 2021 sta predložili posodobljeno skupno priporočilo. V skladu s členom 3(3) Delegirane uredbe (EU) 2021/2065 sta navedeni državi članici 29. aprila 2022 oziroma 10. maja 2022 predložili dodatne podatke o ocenah preživetja v zvezi z ribolovom na romba z zabodnimi mrežami, ulovljenega s pridnenimi zabodnimi mrežami v Črnem morju.

(4) Znanstveni, tehnični in gospodarski odbor za ribištvo (4) (STECF) je ocenil predloženo posodobljeno skupno priporočilo in pozdravil prizadevanja za izvedbo študije o preživetju za romba v Črnem morju, ki je obravnavala vitalnost ujetih osebkov. STECF je tudi potrdil, da so predloženi podatki koristni za oceno preživetja romba. Študija, izvedena v bolgarskih in romunskih vodah, je pokazala visoko stopnjo preživetja (več kot 80 %) romba, ulovljenega z monofilamentnimi zabodnimi mrežami. V zvezi s tem je STECF ugotovil, da je stopnja preživetja visoka.

(5) Bolgarija in Romunija sta 7. julija 2022 predložili posodobljeno skupno priporočilo o podaljšanju izjeme v zvezi z visoko stopnjo preživetja, ki velja za obveznost iztovarjanja za ribolov na romba v Črnem morju, za dve leti.

(6) Komisija meni, da navedena študija zadovoljivo dokazuje visoko stopnjo preživetja. Zato bi bilo treba izjemo iz člena 15(4), točka (b), Uredbe (EU) št. 1380/2013 podaljšati. Delegirano uredbo (EU) 2021/2065 bi bilo zato treba ustrezno spremeniti.

(7) Ukrepi iz te uredbe neposredno vplivajo na načrtovanje ribolovne sezone plovil Unije in z njo gospodarske dejavnosti, zato bi morala ta uredba začeti veljati takoj po objavi. V skladu s skupnim priporočilom in ob upoštevanju časovnega okvira iz člena 15(1) Uredbe (EU) št. 1380/2013 bi bilo treba to uredbo uporabljati od poznejšega datuma –

SPREJELA NASLEDNJO UREDBO:

Člen 1 Delegirana uredba (EU) 2021/2065 se spremeni: (1) V členu 3 se odstavek 1 nadomesti z naslednjim: „1. Za romba (Scophthalmus maximus), ujetega s pridnenimi zabodnimi mrežami v Črnem morju, se do 31. decembra 2024 uporablja izjema od obveznosti iztovarjanja iz člena 15(4), točka (b), Uredbe (EU) št. 1380/2013 za vrste, za katere znanstveni dokazi pričajo o visokih stopnjah preživetja.“; (2) v členu 3 se črta odstavek 3; (3) v členu 4 se drugi stavek nadomesti z naslednjim: „Uporablja se od 1. januarja 2022 do 31. decembra 2024.“.

Člen 2 Ta uredba začne veljati dan po objavi v Uradnem listu Evropske unije. Uporablja se od 1. januarja 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 12. avgusta 2022 Za Komisijo predsednica Ursula VON DER LEYEN

(1) UL L 354, 28.12.2013, str. 22.

(2) Delegirana uredba Komisije (EU) 2017/87 z dne 20. oktobra 2016 o načrtu za zavržke za ribolov na romba v Črnem morju (UL L 14, 18.1.2017, str. 9).

(3) Delegirana uredba Komisije (EU) 2021/2065 z dne 25. avgusta 2021 o načrtu za zavržke za ribolov na romba v Črnem morju (UL L 421, 26.11.2021, str. 14).

(4) Evaluation of Joint Recommendations on the landing obligation and on Technical Measures Regulation (Ocena skupnih priporočil o obveznosti iztovarjanja in uredbi o tehničnih ukrepih) (STECF-22-05).